Πάνος Θεοδωρίδης

ΤΟ ΜΑΝΙΤΑΡΙ

Ποιήματα και διηγήσεις

Θεσσαλονίκη 1969

ΣΤΗΝ ΑΛΕΞΑΝΔΡΑ ΔΕΛΗΓΕΩΡΓΗ

Ποίημα

Και βέβαια είμαι ανθενωτικός

Καθώς και υποψήφιος μοναχός

Διόλου το εν μέτρω στα ρητά μου

Ρωσική σαλάτα για μένα η σκέψη

Μα τούτα είναι διεργασίες που υπολογίζονται

Απ’ όποιον θέλει κι’ εγγυάται

Αοριστία και ταυτόχρονη λογική

Τρούλλο με αντιστήριξη καλάμια

Σας παρακαλώ πήτε όχι στο ξύλινο

Αγαπήστε τις πέτρες και τα φυτά

Άλλη ευκαιρία αγάπης για σας δεν υπάρχει

Ουδαμού ενεφανίσθη σωσίας της συντρόφου μου

[χωρίς τίτλο]

το σιτάρι με δυναμώνει εκκλησιές του νερού αποτυπώνονται

άλλοτε μ’ επηρέαζε ο μπάρναρντ τώρα ο νεροχύτης αδρανεί

το έξοχο βιβλίο που σχεδιάζω μουρμουρίζει πως γεννήθηκα

το μανιτάρι γίνεται θηρίο δεξιά ένα πόδι σπασμένο ευτυχώ

και η νηνεμία του θερμαϊκού κόλπου βιδώνεται στο έξω σφυρί

λέμε λόγια ψέματα ακούμε λόγια πάλι ψέματα φτυνόμαστε

θέλω να πιώ ζουμί βατράχου είμαι έτοιμος να γεννήσω φλούδες

δυο κατσικάκια στο στομάχι των ονείρων μου δυο κεράσια

δε με λένε κρυστάλλη αυτό που σαπίζει εντός μου λέγεται εγώ.

Με νταούλια και βιολιά που έχουν μία σκληρότητα

…παντρεύω την Ηθική με τον Καρακώτσο

Πάρα πολύ ογκώδη τα καλαμαράκια της διανοήσεως

Τότε που την Αγγλία γνώρισα απ’ τα Γουίμπις γουιδάουτ

Και την Τουρκία εκ των παλαμίδων του Βοσπόρου επάνω στην εφημερίδα τη χτεσινή

θέλω να πω

τα ανεμομαζώματα ενός αρρώστου αλλά ακμάζοντος νου

Τα παντρεύω κουρασμένος απ’ τις μη συμβάσεις

γράφω την «μυθολογική»

νέο αίμα στο πνεύμα του κόσμου

πολύχρωμες ανταύγειες και τα λοιπά

όμως εκτιμώ

τον πειρασμό

και τις φλούδες

ωμές τις τρώω

Φάτε, φάτε ω των νέων κηρυγμάτων η μούχλα

Και της αληθινής εσωστρέφειας το αδύνατο

Τύχει και δούμε διαμέσου συναγρίδος την ποιότητα των αντικειμένων

μας ζώνουνε τα απορημένα φίδια

μα και καλό δε θα ’θελα να σας κάνω

περιορίζει την ανεξαρτησία σας

που δεν είναι φυσικά γυμνή

ούτε ντυμένη

είναι

απλώς

τριχωτή

Φλουρί Κωνσταντινάτο αν μου χαρίζατε

προκειμένου να βράσω στο καζάνι του πνευματικώς ανερχομένου

καθόλου σίγουρο πως θα το ’παιρνα

είμαι στην κορφή

το ζήτημα είναι να κατέβω

κι οι ξένες χώρες με τρομοκρατούν η κάμπια που μισώ νυμφεύεται

κι ο πυρετός που πιάνει τους φυματικούς

αποπατεί βαναύσως επί των ονείρων μου

Είναι απλώς τριχωτή

Η νύφη που απόψε πενθεί

Γιατί χάνει ανεπιστρεπτί

Τον τελευταίο της προκοπής

Σουρεαλιστή.

Και βέβαια τελείωσα τη «μυθολογική»

που είναι τρόπος να κρατηθήτε ζωντανοί

όσον καιρό

αποφασίσατε να περάσετε

με την ιδιότητα

του επιστήμονα.

Στους θεούς, καλή τύχη.

Δυστυχώς γι’ αυτούς

Προβλέπεται μακρινό ταξίδι.

Ποίημα που μεταχειρίζεται μεταφυσικούς όρους

Ένας ποιητής δεν μεταχειρίζεται οτιδήποτε

Δουλειά του είναι η ακρατοποσία και η προσταγή

Τα ποιήματα πάντως εκχέονται μελαγχολικώς

Εκ της στρεβλής θεωρήσεως των χειρών του

Και η φύση διέρχεται προ της μύτης του δίκην αυγών

Πταίουν οι αισθήσεις και αυτοκτονούν τα χέλια

Οι χλωρές και στίλβουσες ανθοδέσμες βράζουν

Όσο για την πυκνότητα των καταγραφών, ε, ας γίνει μια ουλή

Διότι το λεπταίσθητο είναι ιδιότητα του ροζ γουρουνιού

Η αρμονία είναι ένα χαμόσπιτο στην κρυφή καρότσα

Και το ζευγάρι φιλιέται υπό τον λαμπτήρα OSRAM

Άρα το ποίημα μεταχειρίζεται, όχι ο γράφων

Το λεπτό κλαδί του κασεριού μέσα στο ψυγείο

Οδηγεί τους προσεκτικούς σε γκρίζες σκέψεις

Πως βιομηχανοποιηθήκαμε και γίναμε τεχνοκρατούμενοι

Όλα αυτά ενώ υπάρχουν αποχωρητήρια τούρκικα

Θέλω να ειπώ και να σας ερωτήσω ειλικρινώς

Τι άλλο θέλετε τώρα που επιτέλους η Ανατολή τα τίναξε

Και πού στο καλό να βρω τα ακριβοθώρητα σύμβολα του υψηλού

Αφού δεν κουβέντιασα ποτέ με Πέρση και Ινδό

Θέλοντας μη θέλοντας ιδού η μόνη ζώσα κουλτούρα

Η ζωή άλλοτε μας τέρπει κι άλλοτε μας καταθλίβει

Τα πράγματα έχουν πολλές όψεις, τα μαχαίρια έχουν κόψεις

και τα σύγχρονα πουκάμισα έχουν ιδιότυπες λαιμοκόψεις

Αφήστε ανοιχτή την καρδιά σας―ιδού η νέα ευαισθησία

Χωθήτε ως τον λαιμό στα μπακάλικα και τις κονσέρβες

Αγαπήστε την υγεία των ποδοσφαιρικών γηπέδων μη ντρέπεστε

Και προ πάντων εκτιμήστε την βρωμιά και τον ιδρώτα

Τι σχέση έχετε με τα πλινθοπερίκλειστα συστήματα

Και τις νέες επιδιώξεις της Σουμμεριολογίας

Ας μείνουμε στις καλύβες με την φαρδειά τηλεόραση

Κι ας κάνουμε ταξίδια με μάτια τρύπια

Στο μεταξύ ο γενεσιουργός έρωτας πόσο συγκινεί

Ως αντιστάθμισμα στην ωραιοπάθεια μία παλαιά συνταγή

Μπορούμε λοιπόν να κουβαλήσουμε το εργοστάσιο στο κρεββάτι

Μόνο που χρειάζονται και ακόλουθοι για τις επιδιορθώσεις

Ο ποιητής προς στιγμήν αναιρεί τον κόσμο του

Για να τον αποδώσει καλύτερα διευθετημένο στα δόντια των τρίτων

Τα μηχανήματα μπαίνουν στον σάκκο των καγκουρό

Και τα φιδάκια του ονομάζονται συνήθως ανθρώπινα άκρα

Η βλάστηση γίνεται συνεχώς διαπρεπέστερη

Στο νάιλον προστίθεται το βαθύ αλουμίνιο

Κι ενώ ο Άρμστρονγκ αυθαδιάζει εν Σελήνη

Ο ποιητής σεμνύεται που είναι δυσκοίλιος.

Γέροντας οργανοπαίκτης

Αχ νεότης καημένη, τι να κάνεις χωρίς εμένα!

Έχω δυο χέρια στον τάφο και πόδι σε σαρκοφάγο

Είμαι κίτρινος ελέφας με μια πράσινη φυσαρμόνικα

Η ζούγκλα είναι τα βιβλία σας κι είσθε ευτυχείς

Αχ νεότης καημένη που έμεινες στην αρχή μου

Δεν είδες το βουνό που με ξαναγέννησε

Ούτε σε κλόνισε το τίμιο μάρμαρο της Προκοννήσου

Είμαι πολύ γέρος ή με κορόιδεψαν οι νύχτες

Αχ νεότης, καημένη χωρίς τη δύναμή μου

Δε θα σε απασχολήσω περισσότερο στο τι είμαι

Βλέπω τις ελπίδες ν’ αυθαδιάζουν σε στείρα μυαλά

Και γέρασα προσπαθώντας να τις τραγουδήσω

Γιατί το στείρο είναι το όμορφο και το διαυγές

Άλφα―ωμέγα εν τη βουλήσει και μονόδρομος

Τα μηχανήματα που αυτοκτονούν με παραδειγμάτισαν

Αχ νεότης καημένη, μηχανή του ησυχασμού!

Το ποτάμι

Δεν ξέρω αν οι αηδείς καθορισμοί προέρχονται απ’ τα ρεύματα

Μπορώ εντούτοις δακρυσμένος να ορκιστώ πως δεν τους δέχομαι

Κι όταν σφίγγουν κοινωνικώς τα πράγματα πηγαίνω στο ποτάμι

Προσπαθώντας λίγες ώρες να μη τ’ αφήσω απ’ τα μάτια μου.

Αληθινά το ξεχνώ πως οι υπέροχες στιγμές γεννήθηκαν από αίσχη

Και συνεχώς οι επιδιπλώσεις των ακαθαρσιών χαρακώνουν τα αίματα

Γι’ αυτό σκέφτομαι με αγαλλίαση το γκριζοπράσινο αυτό ποτάμι

Που δεν οφείλει το χρώμα του σε υποπροϊόντα εργοστασίου βυρσοδεψίας

Αλλά σε αποφάσεις που πνίγηκαν και σήπονται στον κοκκαλιάρη οχετό

Θ’ αργήσω ευτυχώς να καταλάβω πως το νερό του αυλακιού αγοράστηκε

Απ’ τα ονειρικά σύννεφα που μ’ αγαπούν όταν το δειλινό αποτρελαίνομαι

Μια φύση ζωντανή· και τα ποίμνια που μου ανέθεσαν τα ’χω διαλύσει

Γιατί γνωρίζω την αίρεση της μιας ενεργείας και των δύο φύσεων

Κι είμαι ένας θεωρητικός της σοφιστείας από λίμνη σε παραλίμνη

Μάταια πράματα όλα αυτά όταν τα μάτια μου θαμπώνουν στον κίνδυνο

Και η ψυχή μου αδρανεί στο ψυχομαχητό των τελευταίων αντιρρήσεων

Άδικα και τρυπημένα γύρω μας τα ανθρώπινα σκηνώματα―ωστόσο

Επιμένω στην αστειότερη αισιοδοξία και τώρα που βλέπω το ποτάμι

Πιο γαλανό από θάλασσα της Σιθωνίας και χωρίς τους συνήθεις φόβους

Δεν ξέρω αν οι αηδείς καθορισμοί προέρχονται απ’ τα ρεύματα αυτά

Τούτες τις ώρες παραδόξως η κόλαση είναι λευκή κι ατίθαση.

Ποίημα

γεια σου αδέξιο θηρίο

που σε λένε ευγνομωσύνη ανορθόγραφα

επιστρέφω το αρχαίο άγχος στις αγριομουριές

χάριν της πτήσεως

με καύσιμα βενζίνη και αραβουργήματα

ήθελα να ήμουν ισότιμος του εαυτού μου

και επίσης ήθελα

να κατανοώ πλήρως το σχιζοειδές του θεοδωρίδη

η επιθυμία όμως προς γνώσιν

μετά την γνώσιν

είναι ένα καλό μυρμήγκι

που καταθέτει περονόσπορους

για την τρίτη αγωνία του κόσμου

γεια σου ακίνητο μνημείο

γεια σου κομπορρήμονα ληστή του πασιφανούς

θα επιστρέψω στο διπλό καλάμι αναπνοής

διότι οι εκδρομές

με γεμίζουν μαρμελάδα

γεια σου καύχημα πονηρό της σιωπής

εύγλωττη απόδειξη αχρείαστη να ’σαι

τέτοιαν ώρα να κοιμάσαι

ύπνο βαθύ κι ελλειπτικό